Author: Bobi
Last saved by: Goran Stojic

ODRŽAN DAN OTVORENIH VRATA U PALATI PRAVDE

Sudovi ažurniji, uprkos manjku sudija

* Sudovi preopterećeni brojem sudskih predmeta, potrebno je više sudija, istaknuto na manifestaciji
* Uprkos velikom broju starih predmeta, sudije rade ažurnije,nego ranijih godina, napomenuto u Osnovnom i Višem sudu
* Prema istraživanjima, građani nemaju dovoljno poverenja u sudove, te su manifestacije poput jučerašnje, prilika da se u direktnom susretu sa građanima predstavi rad sudskih institucija
  
 Osnovni i Viši sud u Nišu, iako preopterećeni, ažurnije rešavaju sudske predmete u odnosu na prethodne godine, uprkos manjku sudija i nedovoljnom poverenju građana u rad sudova, rečeno je juče na „Danu otvorenih vrata pravosudnih organa“, održanom u sali Višeg suda u Nišu.
 Prema rečima Gorana Spasića, predsednika Osnovnog suda, u ovoj instituciji je za prvih devet meseci ove godine bilo 33.393 „otvorenih“ predmeta.
 „To nije previše, s obzirom da radimo sa manjim brojem sudija, jer bi po sistematizaciji trebalo da ih bude 25 više. Dobra vest je da je izbor 12 sudija u toku i oni bi za mesec, mesec i po trebalo da počnu da rade“, rekao je Spasić.
 Ovom prilikom je objavljen podatak da je Osnovni sud od početka godine do kraja septembra rešio 13. 701 predmet u prvostepenom postupku.
  Sa preopterećenošću se susreću i sudije Višeg suda, koji su za prvih devet meseci imali 9.193 predmeta. Od tog broja, rešena su 6.334 predmeta iz „prvog stepena“. U drugostepenim postupcima rešena su 3.915 predmeta.
 „Naši rezultati su dobri, što pokazuju nagrade koje dobija Viši, ali i Osnovni sud. Ali, stoji i okolnost da su sudovi preopterećeni, pogotovo Apelacioni. Nedostaju sudije, imamo povećani broj starih predmeta i građani mogu da nam zamere, što postupci traju duže, iako mi smanjujemo broj starih predmeta u odnosu na ranije, posebno u izvršnoj materiji, istakao je Zoran Krstić, predsednik Višeg suda. „Istraživanja pokazuju da građani nemaju dovoljno poverenja u sudove, a mi smo tu da ih razuverimo.“      
 Krstić je istakao da je formirano i odeljenje za suzbijanje korupcije, koje je do sada imalo 130 predmeta, od kojih je postupak završen u 82 slučaja. 
 „Dan otvorenih vrata“ organizovan je povodom obeležavanja Evropskog dana civilne pravde, sa ciljem da se u neposrednom kontaktu sa građanima njima približi rad sudskih institucija.
                                               O.M.
LEG:MNOGO PREDMETA,ALI NIŠKI SUDOVI IPAK IMAJU DOBRE REZULTATE:Dan otvorenih vrata
LEG:PRILIKA ZA DIREKTAN SUSRET SA GRAĐANIMA:cilj povratak poverenja u sudstvo
(Projekat „Nišlije se uključuju u odlučivanje“ sufinansiran iz budžeta grada Niša)